København. Flyvevåbnets Taktiske Stab får fredag ny chef. Det bliver Lone Træholt, der i forbindelse med en ansættelse i flyvevåbnet forfremmes til brigadegeneral.

Med forfremmelsen runder det danske forsvar et historisk hjørne, da den kommende brigadegeneral bliver den første kvindelige general.

Det skriver Forsvaret på sin hjemmeside.

Lone Træholt har siden 2008 haft titel af oberst og har 38 års erfaring i forsvaret herunder i flyvevåbnet, Forsvarskommandoen og Nato.

Hun tiltræder posten fra en stilling i Nato som Division Head Combat Operations Divisions i CAUC Uedem i Tyskland.

Forud for titlen som general ligger et fyldigt militært cv og flere udmærkelser.

Hun er kommandør af Dannebrogordenen og har modtaget både Forsvarets, og FN's medalje, ligesom hun er modtager af The Kuwait Liberation Medal.

Hun har desuden været udsendt til DRCongo.

For den første kvindelige general har det altid været en ambition at nå højt i forsvarets hierarki.

- Det er klart, at jeg som karriereofficer har overvejet muligheden for at skulle være general, siger Lone Træholt.

Det er ifølge generalmajor M.A.L.T Nielsen, der fredag udnævner Lone Træholt, en særdeles egnet kvinde, der som den første bliver general.

- Hendes cv er imponerende, senest med fem års operativ erfaring i Tyskland fra alle de rigtige stillinger, og hun er den helt rigtige person til jobbet i dag, siger han.

- Samtidig er jeg som chef for flyvevåbnet selvfølgelig også glad for, at det er flyvevåbnet, der får den ære at udnævne Forsvarets første kvindelige general.

/ritzau/